  Анжелика Тихонова корреспондент 17-тӥ оштолэзе Ижкарын Егитъёслэн ивортодэтъя но ресурсъя центрзылэн (МИРЦ) «Арт-резиденция» ужъюртаз Богдан Анфиногеновлэн удмурт но япон лулчеберетъёслэн огвыллемзы сярысь лекциез ортчоз. Со Япон лулчеберетлы сӥзем арня улсын радъяськоз. Со сярысь ивортодэтъя «Удмуртия» агентстволэн корреспондентэзлы кылбурчи, кырӟась, Калыкъёслэн эшъяськон юртысьтызы методист Богдан Анфиногенов вераз. Со кыӵе ке научной лекция уз луы, со мынам аслам малпанъёсы - кылбуръёсы, учконъёсы япон лулчеберет шоры но удмурт лулчеберет шоры Богдан Анфиногенов, кылбурчи, кырӟась, Калыкъёслэн эшъяськон юртысьтызы методистКылбурчилэн кылъёсызъя, та тема солэн малпанъёсаз кылем арын «Шундыкар» лагерьын «Литература» отрядын ӧнерчи луыса ужакуз кылдӥз. Соку соос пиналъёсын «Унесённые призраками» мультфильмез, туала но вашкала япон кылбуръёсты удмурт кылэ берыктӥзы, котькуд нунал япон лулчеберетэн тодматскизы. Соку ик со ас чакланъёссэ, малпанъёссэ пусйиз. Нош али ваньзэ сое одӥг лекцие люказ. Ужрад 18 часын кутскоз. Соку ик Хаяо Миядзакилэсь «Унесённые призраками» мультфильмзэ япон кылын удмурт субтитръёсын возьматозы. Пусъём, япон лулчеберетлы сӥзем арняез Арт-резиденциын 11-тӥ оштолэзе усьтозы. Со улсын Анна Мюллерлэсь «Жапонизмы», Дмитрий Буйскийлэсь «Люди» адӟытонъёссэс возьматозы, оригамия но укиё-э амалэн суредаськонъя мастер-класс ортчытозы  но трос мукет ужрадъёс радъялозы. Тодэ вайытом, азьвыл Арт-резиденциын «Юмок» удмурт театр усьтӥзы.  Тегъёс: Лулчеберет Ижкар Удмуртия удмуртъёс БогданАнфиногенов  